Temeljem članka 104. Zakona o komunalnom gospodarstvu („Narodne novine“, broj 68/18,110/18), članka 27. Statuta Grada Zadra („Glasnik Grada Zadra“ broj 9/09, 28/10, 3/13, 9/14 i 2/15 – pročišćeni tekst,3/18, 7/18 – pročišćeni tekst) Gradsko vijeće Grada Zadra, na \_\_ sjednici, održanoj \_\_\_\_\_\_\_\_2019. godine, **d o n o s i**

**O D L U K U**

**o komunalnom redu**

1. **OPĆE ODREDBE**

**Članak 1.**

U svrhu uređenja naselja te uspostave i održavanja komunalnog reda, održavanja čistoće i što djelotvornijeg očuvanja javnih površina na području Grada Zadra, ovom Odlukom propisuje se komunalni red i mjere za njegovo održavanje, obveze pravnih i fizičkih osoba te prekršajne odredbe.

**Članak 2.**

Javnom površinom u smislu ove Odluke smatra se:

1. javna prometna površina: ulice, ceste, trgovi, pločnici, javni prolazi, javne stube, prečaci, šetališta, uređene plaže, biciklističke i pješačke staze, pothodnici, podvožnjaci, nadvožnjaci, mostovi, tuneli,
2. javna zelena površina: parkovi, drvoredi, živice, cvjetnjaci, travnjaci, dječja igrališta, javni športski i rekreacijski prostori, zelene površine uz ceste i ulice, pješačke i zelene površine unutar groblja, skupine ili pojedinačna stabla
3. ostale površine: autobusni i željeznički kolodvori, javna parkirališta, javne garaže, taksi stajališta, tržnice na malo i slični prostori
4. pročelja zgrada bez obzira na vlasništvo u dijelu koji je vidljiv površini javne namjene
5. **UREĐENJE NASELJA**

**Članak 3.**

Pod uređenjem naselja smatra se uređenje vanjskih dijelova zgrada, okućnica, ograda, izloga, održavanje javne rasvjete te postavljanje komunalne opreme i komunalnih objekata u općoj uporabi i slično.

1. **Uređenje vanjskih dijelova zgrada**

**Članak 4.**

Vanjski dijelovi zgrada ( pročelja, balkoni, terase, ulazna vrata, prozori, oluci islično) trebaju biti uredni i čisti, a oštećenja se trebaju popraviti.

Zgradu koja svojim izgledom ( zbog oštećenja ili dotrajalost vanjskih dijelova) nagrđuje izgled ulice i naselja treba urediti vlasnik iste sukladno rješenju komunalnog redara, a rok uređenja ne može biti dulji od 12 mjeseci.

Vanjski dijelovi objekata smiju se osvjetljavati rasvjetnim tijelima sukladno propisima koji reguliraju tu djelatnost.

**Članak 5.**

Vlasnici ili korisnici stambenih i drugih prostorija dužni su se brinuti o urednom vanjskom izgledu i čistoći balkona, prozora, uličnih terasa i naprava te ih ukrašavati ukrasnim biljem, kao i brinuti se urednom izgledu i čistoći ulaznih vrata zgrade i prostora za odlaganje kućnog otpada.

Zabranjeno je na prozorima, balkonima, ogradama i drugim dijelovima zgrade, okrenutim neposredno javnim površinama, vješati i izlagati rublje, posteljinu, tepihe i slično, čime se nagrđuje vanjski izgled zgrade, odnosno ulice i naselja.

Zabranjeno je po pročeljima zgrada šarati, crtati, lijepiti plakate i obavijesti ili ih na drugi način uništavati, prljati ili nagrđivati.

Zabranjuje se na pročeljima zgrada smještenih unutar granica zaštićene povijesne jezgre Grada Zadra, postavljati klupe, tende, automate za prodaju cigareta i slično, bez odobrenja nadležnog tijela gradske uprave, a koje odobrenje se izdaje uz suglasnost nadležnog tijela za zaštitu spomenika kulture.

Posuda sa cvijećem izvan gabarita objekta mora biti postavljana i osigurana na način da spriječi pad posude te polijevanje vode kod zalijevanja cvijeća na prolaznike.

Na pročeljima zgrada i drugim objektima unutar granica zaštićene povijesne jezgre Grada Zadra zabranjeno je postavljanje rashladnih i drugih uređaja koji su vidljivi s javnih površina, bez odobrenja nadležnog tijela za zaštitu spomenika kulture.

Uređenje pročelja zgrade unutar granica zaštićene povijesne jezgre Grada Zadra moguće je jedino uz suglasnost nadležnog tijela za zaštitu spomenika kulture.

1. **Uređenje ograda, vrtova, voćnjaka i sličnih površina**

**Članak 6.**

Vrtovi, voćnjaci, okućnice, dvorišta i slične površine trebaju biti uređeni i ograđeni.

Ograda uz javnu površinu mora biti uređena i postavljena na vlastitom zemljištu tako da se uklapa u okoliš, u pravilu od ukrasne živice, ne smije biti izvedena od bodljikave žice, šiljaka i slično te mora biti postavljana na način da ne ometa sigurnost prometa i pješaka.

Ogradu uz javnu površinu vlasnik odnosno korisnik dužan je održavati urednom, a ogradu od ukrasne živice dužan je redovito orezivati tako da ne seže preko regulacijske linije na javnu prometnu površinu, da ne smeta prolaznicima i prometu i tako da ne predstavlja opasnost za prolaznike.

Odredba čl.4. stavka 2. ove Odluke, odgovarajuće se primjenjuje i na održavanje i popravljanje ograda.

**Članak 7.**

Vrtove, voćnjake, okućnice, dvorišta i druge slične površine kao i neizgrađena građevinska zemljišta vlasnici odnosno korisnici trebaju držati urednima.

1. **Reklame, natpisi, izlozi i plakati na javnim površinama**

**Članak 8.**

Zone i javne površine na području Grada Zadra na kojima se mogu postavljati i isticati reklamne poruke i zaštitne naprave, vrste, način, lokacije postavljanja i isticanja istih te kriteriji za određivanje naknade za isticanje reklamnih poruka propisane su posebnom odlukom.

**Članak 9.**

Naziv pravne osobe ili ime fizičke osobe, odnosno oznaka tvrtke na području Grada ističe se na pročeljima zgrada u okviru izloga, vrata ili neposredno pored ulaza na vanjskim dijelovima građevine u kojoj se nalazi poslovni prostor, uglavnom na slobodnom dijelu zida uz ulaz u građevinu ili kolni prolaz, u svrhu pružanja informacija o poslovnom prostoru u objektu.

Veličina ploče je u pravilu do 0,25 m², odnosno 24,0 x 60,0 cm (ili 40,0 x 60,0 cm).

Naziv pravne osobe ili ime fizičke osobe, odnosno oznaka tvrtke mora biti napisana čitljivo, prema rješenju registarskog suda i estetski oblikovana i uredna.

Ustanove i druge institucije oznaku tvrtke postavljaju na mjestu određenom posebnim propisima, odnosno na objekt u kojem se nalazi poslovni prostor ustanove i drugih institucija, uglavnom na slobodnom dijelu zida uz ulaz u građevinu.

Korisnici poslovnih prostora dužni su pločicu s imenom odnosno tvrtkom ukloniti u roku od osam dana od dana prestanka obavljanja djelatnosti, odnosno iseljenja iz zgrade.

**Članak 10.**

Korisnik izloga dužan je izlog držati urednim i čistim.

Korisnik izloga ne smije u izlogu držati ambalažu ili skladištiti robu.

Vlasnik ili korisnik poslovnog prostora koji se ne koristi dužan je izlog tog prostora prekriti neprozirnim jednobojnim materijalom koji se uklapa u ambijent prostora te ne sadrži reklamnu poruku i isti se mora održavati urednim i čistim.

Za dane državnih blagdana i gradskih manifestacija, izloge treba prigodno urediti te u roku od 3 dana nakon završetka blagdana ukloniti prigodno uređenje.

**Članak 11.**

Fizička ili pravna osoba kojoj je Grad povjerio održavanje mjesta za isticanje plakata, dužna ih je održavati urednima i čistima.

Zabranjeno je postavljati plakate na mjestima koja nisu za to namijenjena, odnosno na pročeljima zgrada, ogradama, stupovima javne rasvjete, telefonskim govornicama, autobusnim čekaonicama, stablima i slično.

Za postavljanje plakata na objektima iz stavka 2. ovog članka, prekršajno je odgovorna pravna ili fizička osoba, odnosno organizator priredbe ili manifestacije čija se priredba, manifestacija ili proizvod oglašava.

Ako uklanjanje plakata i čišćenje mjesta na kojima je zabranjeno postavljanje plakata ne obavi pravna ili fizička osoba, odnosno organizator priredbe ili manifestacije čija se priredba, manifestacija ili proizvod oglašava, isto će učiniti komunalno redarstvo o trošku počinitelja.

1. **Javna rasvjeta**

**Članak 12.**

Javno prometne površine i pješački i drugi glavni putovi na javnim zelenim površinama trebaju imati javnu rasvjetu.

Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova grada i pojedinih javnih površina, promet i potrebe građana.

Rasvjetna tijela trebaju biti funkcionalna i estetski oblikovana.

Javna rasvjeta treba se redovito održavati u stanju funkcionalne sposobnosti.

Javna rasvjeta treba svijetliti cijele noći.

U slučajevima štednje električne energije, javna rasvjeta treba osigurati osvjetljenje kako je određeno planom i programom održavanja uređenog građevinskog zemljišta.

**Članak 13.**

Za raspored, jačinu i vrstu rasvjete te oblike rasvjetnih stupova i rasvjetnih tijela u zaštićenoj povijesnoj jezgri Grada Zadra, potrebno je probaviti mišljenje nadležnog tijela za zaštitu spomenika kulture.

**Članak 14.**

Zabranjeno je oštećivanje i uništavanje rasvjetnih stupova i rasvjetnih tijela te postavljanje oglasa, obavijesti, reklama i sličnog na te objekte.

Na objekte iz stavka 1. ovog članka, mogu se – iznimno, postavljati ukrasne zastavice i prigodni ukrasi, uz odobrenje tijela gradske uprave nadležnog za komunalno gospodarstvo, ali tako da ne smetaju namjeni objekta.

1. **Rekreacijske površine i javna sportska igrališta**

**Članak 15.**

Rekreacijske javne površine, sportska i dječja igrališta i ostali sportski objekti kao i objekti na njima, trebaju se održavati u urednom i ispravnom stanju.

Na površinama i objektima iz prethodnog stavka, trebaju biti na vidnom mjestu istaknute odredbe o održavanju reda, čistoće, zaštite zelenila i slično.

Na urednost tih površina i ispravnost objekata brinu pravne i fizičke osobe koje tim površinama upravljaju.

1. **Komunalni objekti, uređaji i drugi objekti u općoj uporabi**

**Članak 16.**

Komunalni objekti, uređaji i drugi objekti u općoj uporabi ( u daljnjem tekstu: objekti u općoj uporabi) postavljaju se na javnim površinama radi uređenja Grada, pružanja usluga i lakšeg snalaženja građana na području Grada.

Objekti u općoj uporabi su:

* planovi grada
* javni satovi
* protupožarni hidranti i hidranti za pranje i zalijevanje
* javni zahodi
* javne telefonske govornice i poštanski sanduci
* putokazni panoi
* mobilne prepreke

**Članak 17.**

U svrhu snalaženja u gradu, postavljaju se planovi Grada Zadra.

Plan Grada Zadra može se postaviti ispred željezničkog kolodvora, autobusnog kolodvora, putničkog, lučkog i zračnog terminala, ispred Kopnenih vrata i na drugim prikladnim mjestima uz odobrenje nadležnog tijela gradske uprave nadležnog za komunalno gospodarstvo.

U plan trebaju biti crtane glavne ulice i trgovi i najvažniji javni objekti u gradu.

Plan mora biti uredan i ispravan.

**Članak 18.**

Na važnijim trgovima i križanjima mogu se postaviti javni satovi.

Javne satove postavlja i održava tijelo gradske uprave nadležno za komunalno gospodarstvo.

Javni satovi moraju biti uredni i ispravni te se održavati u stanju funkcionalne sposobnosti.

**Članak 19.**

Protupožarni hidranti i hidranti za pranje i zalijevanje javnih površina moraju se održavati u ispravnom stanju.

Zabranjeno je uništavanje, oštećivanje ili neovlašteno korištenje hidranta.

**Članak 20.**

Javni zahodi izgrađuju se uz javne površine gdje je veliki promet građana, odnosno gdje se građani okupljaju ili zadržavaju, kao na: trgovima, šetnicama, tržnicama, kolodvorima, pothodnicima, poslovnim centrima, sportskim objektima i drugim javnim površinama.

Javni zahodi moraju biti opremljeni suvremenom opremom i moraju se održavati u urednom i ispravnom stanju.

Javni zahodi trebaju raditi sukladno odluci Gradonačelnika.

**Članak 21.**

Javne telefonske govornice i poštanski sanduci postavljaju se na važnijim križanjima te uz stambene objekte s većim brojem stanova uz odobrenje nadležnog tijela gradske uprave, a na području zaštićene povijesne jezgre, uz prethodnu suglasnost tijela za zaštitu spomenika kulture.

Javne telefonske govornice i poštanske sanduke postavlja isporučitelj usluge te je dužan telefonske govornice i poštanske sanduke održavati u ispravnom i urednom stanju, kvarove otklanjati u najkraćem mogućem vremenu, a najkasnije u roku od tri dana.

**Članak 22.**

Zabranjeno je objekte u općoj uporabi uništavati, oštećivati te po njima šarati, crtati, lijepiti plakate, obavijesti ili ih na drugi način prljati i nagrđivati.

Objekti u općoj uporabi moraju se održavati u stanju funkcionalne sposobnosti.

1. **Kolodvori, stajališta i javna parkirališta**

**Članak 23.**

Kolodvorske zgrade, otvorene čekaonice, sanitarni uređaji i prostori pred kolodvorom, čekaonice putničkog i teretnog željezničkog, autobusnog i drugog prometa, moraju biti stalno održavane u urednom i ispravnom stanju.

Javne površine uz objekte željezničkog, autobusnog i pomorskog prometa, moraju održavati u urednom i ispravnom stanju vlasnici ili pravne osobe kojima je povjereno upravljanje tim objektima.

**Članak 24.**

Stajališta javnog gradskog prometa trebaju biti natkrivena i opremljena klupama, informacijskim pločicama s oznakom stajališta i rasporedom vožnje.

Stajališta javnog gradskog prometa trebaju se održavati u urednom i ispravnom stanju, a svako oštećenje tih prostora mora se u najkraćem roku ukloniti.

Na stajalištima treba postavljati košarice za smeće.

**Članak 25.**

Javna gradska parkirališta moraju se održavati urednima i čistima.

Parkiranje i zaustavljanje na javno prometnim površinama, uređuje se posebnim odlukama.

1. **Otvorene tržnice**

**Članak 26.**

Lokacije otvorenih tržnica u Gradu određuje nadležno tijelo posebnom odlukom.

Otvorene tržnice na kojima se obavlja promet poljoprivrednim i drugim proizvodima moraju biti čiste i uredne, o čemu se brine pravna ili fizička osoba kojoj Grad povjeri upravljanje i održavanje tržnica.

Tržni red donosi ovlaštena pravna ili fizička osoba za upravljanje i održavanje tržnica, uz suglasnost Gradonačelnika.

Tržnim redom uređuje se naročito:

* prostorno područje obuhvata tržnice,
* radno vrijeme,
* proizvodi koji se smiju prodavati
* vrijeme dostave proizvoda
* čišćenje i odvoženje komunalnog otpada

Tržni red mora se istaknuti na vidno mjesto na tržnici.

Ovlaštena pravna ili fizička osoba za upravljanje i održavanje tržnica dužna je, najkasnije u roku od dva sata po isteku radnog vremena, dovesti u čisto i uredno stanje tržnicu.

**Članak 27.**

Zabranjeno je prodavanje ili izlaganje proizvoda izvan prostora tržnice na javnoj površini bez odobrenja nadležnog tijela gradske uprave.

Ukoliko pravna ili fizička osoba radi bez odobrenja ili se ne pridržava izdatog odobrenja, komunalni redar može privremeno oduzeti proizvode koje izlaže ili prodaje, kao i napravu na kojoj se isto obavlja, a sve o njegovu trošku. Osoba ima pravo preuzeti privremeno oduzete proizvode i naprave, uz uvjet da izvrši prethodno podmirenje nastalih troškova i plati kaznu i na način da je:

- prehrambene proizvode obvezan preuzeti u roku od 24 sata,

- neprehrambene proizvode i naprave dužan preuzeti u roku od osam dana.

U protivnom se oduzeti proizvodi i naprave uništavaju ako su neupotrebljivi ili ih se dodjeljuje u humanitarne svrhe prema odluci pročelnika tijela nadležnog za socijalnu skrb ili ih se prodaje putem javnog nadmetanja, odnosno neposrednom nagodbom.

Usmeno rješenje o zabrani prodaje i uklanjanju proizvoda i naprava komunalni redar donosi na mjestu prekršaja. Pismeni otpravak rješenja stranci će, na njeno traženje, biti uručen u roku od osam dana.

1. **Iskrcaj, ukrcaj i smještanje materijala na javnim površinama**

**Članak 28.**

Za iskrcaj, smještaj i ukrcaj građevinskog materijala, podizanje skela, polaganje tračnica te popravke vanjskih dijelova zgrada i slične radove koji služe građevinskoj svrsi, mora se u pravilu koristiti vlastito zemljište.

Odobrenje za korištenje javne površine za radove iz prethodnog stavka izdaje izvođačima, odnosno investitorima radova, nadležno tijelo gradske uprave za gospodarenje gradskom imovinom, na određeno vrijeme.

Kod izvođenja radova iz stavka 1. ovog članka, zauzeti dio javne površine mora se ograditi urednom ogradom i postaviti skelu u skladu sa zakonom i uvjetima iz pribavljenog odobrenja za zauzimanje javne površine.

Građevinski materijal mora biti složen uredno i na način da ne sprječava otjecanje oborinske vode.

Ako se građevinski materijal odlaže na javnim zelenim površinama, tada se stabla moraju zaštiti tako da se deblo stabla obloži oplatama koje ne smiju biti bliže od 15 cm kori stabla.

**Članak 29.**

Odobrenje za korištenje javnoprometne površine za radove iz čl. 28. ove odluke izdaje, na zahtjev izvođača ili investitora radova, nadležno tijelo gradske uprave.

**Članak 30.**

Komunalno redarstvo pregledat će korišteni prostor i ako utvrdi da postoji oštećenje, naredit će korisniku odobrenja dovođenje korištenog prostora u prvobitno stanje o svom trošku.

Korisnik odobrenja dužan je korištenu površinu po završetku radova očistiti i dovesti u prvobitno stanje te o tome najkasnije u roku od 24 sata po završetku radova i uklanjanja opreme obavijestiti redarstvo.

**Članak 31.**

Za iskrcaj ogrijeva te za piljenje i cijepanje drva treba se prvenstveno koristiti kućnim prostorom, odnosno vlastitim zemljištem. U slučaju potrebe može se koristiti javno prometna površina, ali tako da se ta površina ne oštećuje i da ne ometa promet. Iskrcana drva moraju se složiti okomito na rub kolnika, tako da se ne ruše.

Nadležno tijelo gradske uprave može u pojedinim dijelovima grada ili u pojedinim ulicama zabraniti ili vremenski ograničiti obavljanje radove iz prethodnog stavka.

Drva, ugljen i slično, moraju se ukloniti tijekom dana, a upotrijebljena površina mora se odmah očistiti od piljevine i drugih otpadaka. Piljenje drva može se vršiti od 8.00 – 14.00 i 17.00- 20.00 sati, radnim danom.

Zabranjeno je cijepanje drva i ugljena i drugih sličnih radova na javno prometnim površinama.

**Članak 32.**

Ukrcaj i iskrcaj robe i materijala prvenstveno se obavlja u zgradama i na površinama koje nisu javne.

U opravdanim slučajevima može se iskrcaj i ukrcaj privremeno obaviti i na javno prometnim površinama, pod uvjetom da se one ne oštećuju.

Ako se roba mora iskrcati na javno prometnu površinu, mora se složiti tako da ne ometa promet i mora se odmah ukloniti.

1. **Uklanjanje zemlje i otpadnog građevinskog materijala**

**Članak 33.**

Izvođači građevinskih radova dužni su višak zemlje i iskopa i otpadni građevinski materijal odlagati na za tu svrhu određena odlagališta – deponije.

Izvođač građevinskih radova prilikom odlaganja zemlje i otpadnog građevinskog materijala dužan je pridržavati se uputa o načinu odlaganja, koje daje upravljač odlagalištem i platiti utvrđenu naknadu.

**Članak 34.**

Zabranjeno je odlagati zemlju i otpadni građevinski materijal izvan odlagališta određenih za tu svrhu.

Zemlju i otpadni građevinski materijal, odložen izvan određenih odlagališta, ukloniti će komunalno redarstvo o trošku počinitelja.

**III – ODRŽAVANJE ČISTOĆE I ČUVANJE JAVNIH POVRŠINA**

1. **Javno prometne površine**

**Članak 35.**

Radi očuvanja javno prometnih površina zabranjeno je:

* bilo kakvo oštećenje javno prometnih površina ili objekata i uređaja koji su njihov sastavni dio,
* izvođenje radova bez odobrenja nadležnog tijela gradske uprave.

Uvjeti, vrijeme i način prekopavanja javno prometnih površina uređuju se posebnom odlukom.

Komunalni redar izdat će rješenje za obustavu radova koji se izvode bez odobrenja ili protivno odobrenju i narediti dovođenje javno prometne površine u prvobitno stanje.

**Članak 36.**

Javno prometne površine trebaju se redovito održavati. Održavanje nerazvrstanih cesta se provodi prema godišnjem programu i opsegu radova održavanja kojeg utvrđuje Gradsko vijeće na prijedlog Gradonačelnika.

**Članak 37.**

Javno prometne površine trebaju se čistiti i prati prema godišnjem programu i obimu radova kojeg utvrđuje Gradsko vijeće na prijedlog Gradonačelnika.

Javno prometne površine čiste se u pravilu danju, a peru zimi od 21.00 do 05.00 sati, a ljeti od 24.00 do 05.00 sati.

Javno prometne površine čisti pravna ili fizička osoba kojoj navedene poslove povjeri Gradsko vijeće.

**Članak 38.**

Pravne ili fizičke osobe, koje obavljaju djelatnost u objektima uz javne površine, dužne su stalno održavati javnu površinu u čistom i urednom stanju, ako zbog njihove poslovne i druge djelatnosti dolazi do onečišćavanja prostora oko njihovih objekata i površina.

Vlasnik ili korisnik športskih i rekreacijskih objekata, zabavnih parkova i igrališta, organizator javnih skupova i zakupoprimac javnih površina, obvezan je osigurati čišćenje korištenih javnih površina uključujući i površine pristupa tim objektima tako da te javne površine budu očišćene i dovedene u prijašnje stanje u roku od četiri sata nakon korištenja površina.

**Članak 39.**

Na javno prometnim površinama postavljaju se košarice za otpatke, za odlaganje otpadaka od prolaznika. Košarice postavlja i održava pravna ili fizička osoba kojoj navedene poslove povjeri Gradsko vijeće.

Vlasnici, odnosno korisnici poslovnih prostora mogu postavljati prenosive košarice samo za vrijeme radnog vremena.

**Članak 40.**

Košarice za otpatke moraju biti izgrađene od prikladnog materijala i estetski oblikovane.

Za postavljanje košarica za odlaganje otpadaka mogu se upotrebljavati stupovi, zidovi kuća, ograde za nogostupe i slobodno stojeća postolja.

Zabranjeno je postavljanje košarica za otpatke na stupove na kojima se nalaze prometni znakovi, na drveće i stupove za isticanje zastava te na drugim mjestima gdje nagrđuju izgled naselja, objekata ili ometaju promet.

**Članak 41.**

Na javne površine ne smije se ostavljati ni bacati bilo kakav otpad ili na drugi način ih onečišćavati, a posebice se zabranjuje:

* bacanje i ostavljanje otpada izvan košarica i drugih posuda za otpad kao i druge radnje kojima se onečišćuje javne površine,
* bacanje gorućih predmeta u košarice ili druge posude za otpad,
* odlaganje građevinskog i otpadnog građevinskog materijala na javne površine bez odobrenja nadležnog organa, kao i postavljanje predmeta, naprava i strojeva,
* popravak, servisiranje i pranje vozila na javnim površinama,
* ispuštanje otpadnih voda i gnojnica,
* oštećenja košarica za otpad i drugih posuda namijenjenih skupljanju otpada,
* bacanje promidžbenih poruka i letaka iz zrakoplova i na drugi način bez odobrenja,
* paljenje otpada,
* ostavljanje neregistriranih vozila, lakih teretnih prikolica, kamp-prikolica i drugih priključnih vozila, plovila, olupina plovila, vozila oštećenih u sudaru i olupina vozila,
* obavljanje bilo kakvih radnji ili njihovo propuštanje kojima se onečišćuju javno prometne površine.

**Članak 42.**

Bacanje letaka dopušteno je uz odobrenje Gradonačelnika.

**Članak 43.**

Pravna ili fizička osoba kojoj Gradsko vijeće povjeri djelatnost odvodnje i pročišćavanja otpadnih i atmosferskih voda, dužna je redovno održavati i čistiti sustav odvodnje prema godišnjem planu i opsegu radova održavanja, kojeg utvrđuje Gradsko vijeće.

**Članak 44.**

Zabranjeno je svako onečišćavanje te crtanje i pisanje na javno prometnim površinama, bez odobrenja tijela gradske uprave nadležnog za komunalno gospodarstvo.

**Članak 45.**

Vozila koja sudjeluju u prometu ne smiju onečišćavati javno prometne površine.

Vozila koja prevoze tekući ili rasuti materijal, moraju imati ispravne naprave iz kojih se materijal ne smije prosipati ni istjecati.

Vozila koja prevoze papir, sijeno, slamu, piljevinu, lišće i slično, moraju se prekriti ceradom, gustom mrežom ili na drugi način osigurati da materijal ne prosipaju po javnim površinama.

**Članak 46.**

Pri obavljanju građevinskih radova izvođači su dužni poduzimati sljedeće mjere sprječavanja onečišćavanja javnih površina:

* očistiti javne površine oko gradilišta od svih vrsta građevinskog i drugog materijala, blata i slično, a čije je taloženje na javnim površinama posljedica izvođenja građevinskih radova,
* polijevati trošni materijal za vrijeme rušenja građevinskih objekata kako bi se spriječilo stvaranje blata i prašine,
* očistiti ulične slivnike u neposrednoj blizini gradilišta,
* deponirati građevinski materijal u okviru gradilišta, tako da se ne ometa promet i slobodno otjecanje vode i da se materijal ne raznosi po javnim površinama,
* zaštiti od prašine platnom ili gustom mrežom.

Kod većih zemljanih radova tijelo gradske uprave nadležno za komunalno gospodarstvo može posebnim aktom odrediti ulice za odvoz i dovoz materijala.

1. **Javne zelene površine**

**Članak 47.**

Javna zelena površina treba se redovito održavati tako da svojim izgledom uljepšava naselje i služi svrsi kojoj je namijenjena.

Održavanjem javne zelene površine, ne smije se mijenjati projekt prema kojemu je izgrađena, odnosno rekonstruirana.

**Članak 48.**

Pod održavanjem javnih zelenih površina smatra se posebice:

1. obnova biljnog materijala,
2. rezidba i oblikovanje stabala i grmlja,
3. okopavanje bilja,
4. košnja tratine,
5. gnojenje i folijarno prihranjivanje bilja,
6. uklanjanje otpalog granja, lišća i drugih otpadaka,
7. održavanje posuda s ukrasnim biljem u urednom i ispravnom stanju,
8. preventivno djelovanje na sprječavanju biljnih bolesti, uništavanju biljnih štetnika te kontinuirano provođenje zaštite zelenila,
9. održavanje pješačkih putova i naprava na javnim zelenim površinama ( oprema) u urednom stanju ( ličenje i popravci klupa, posuda, odnosno košarica za otpatke, spremišta za alat, popločenja i slično),
10. postavljanje zaštitnih ograda od prikladnog materijala, odnosno sadnja živice na mjestima ugroženim od uništavanja,
11. postavljanje natpisa i upozorenja za zaštitu javne zelene površine,
12. obnavljanje, a po potrebi i rekonstrukcija zapuštene javne zelene površine,
13. skidanje snijega s grana,
14. uklanjanje raznih drvenih ili metalnih konstrukcija i užadi s drveća, grmova i s javno zelenih površina.

Pokošena trava, lišće i drugi otpaci trebaju se odmah ukloniti s javno prometne površine, a s javno zelene površine se trebaju ukloniti najkasnije u roku od tri dana.

Pravna ili fizička osoba, kojoj Gradsko vijeće povjeri djelatnost održavanja javnih zelenih površina, dužna je održavati istu prema godišnjem programu i opsegu poslova kojeg utvrđuje Gradsko vijeće.

**Članak 49.**

Pravna ili fizička osoba koja upravlja ili gospodari javnim sportsko-rekreacijskim ili drugim centrom, park-šumom, spomen područjem, grobljem i slično, obvezna je održavati tu javnu zelenu površinu i brinuti se za njezinu zaštitu i obnovu, a u skladu s člankom 46.ove Odluke.

**Članak 50.**

Zelena površina smije se koristiti samo u svrhu za koju je namijenjena.

**Članak 51.**

Pravna ili fizička osoba, ovlaštena za održavanje javnih zelenih površina u skladu s godišnjim programom, treba redovito popunjavati drvorede te posušena i bolesna stabla nadopunjavati stablima iste vrste, uklanjati suhe i bolesne grane te štetnike na javnoj zelenoj površini.

**Članak 52.**

Prilikom uređivanja ( betoniranja i asfaltiranja) površine na kojima postoje pojedinačna stabla, mora se ostaviti odgovarajuća orubljena slobodna površina, minimalno 0,8 m računajući od debla stabla.

Stabla i grane na javnoj zelenoj površini koji zaklanjaju prometne znakove ili smetaju zračnim vodovima, siječe – odnosno uklanja pravna ili fizička osoba ovlaštena za održavanje javnih zelenih površina.

**Članak 53.**

Stabla, ukrasne živice i drugo zelenilo uz prometnice, mora se uredno održavati tako da ne seže preko regulacijske crte na prometne površine, ne ometa prolaz pješaka te preglednost u prometu.

**Članak 54.**

Na javnoj površini mogu se postavljati posude s ukrasnim biljem po odobrenju nadležnog tijela gradske uprave.

Vlasnik je obvezan održavati, nadopunjavati, obnavljati i čistiti postavljenu posudu s ukrasnim biljem.

**Članak 55.**

Unutar javnih zelenih površina dopušteno je postavljanje novih električnih telefonskih, vodovodnih, kanalizacijskih i plinskih vodova, uz prethodno pribavljeno mišljenje pravne ili fizičke osobe ovlaštene za održavanje javnih zelenih površina i odobrenje tijela gradske uprave nadležnog za komunalno gospodarstvo, uz obvezu izvođača radova da uspostavi prijašnje stanje javne zelene površine.

Izvođač radova dužan je najkasnije u roku od 24 sata po završetku radova izvijestiti komunalno redarstvo.

**Članak 56.**

Bez odobrenja tijela gradske uprave nadležnog za komunalno gospodarstvo zabranjeno je na javnoj zelenoj površini:

1. rezanje grana i vrhova, obaranje i uklanjanje drveća te vađenje panjeva,
2. prekopavanje javne zelene površine,
3. rekonstrukcija postojeće i izgradnja nove javne zelene površine,
4. odlaganje građevinskog materijala,
5. kampiranje,
6. sakupljanje plodova, granja i lišća.

**Članak 57.**

Radi zaštite javne zelene površine, zabranjuje se:

1. rezanje i skidanje grana i vrhova s ukrasnog drveća i grmlja,
2. guljenje kore stabala, zasjecanje, zarezivanje, savijanje, kidanje, zabadanje noževa, zabijanje čavala, stavljanje plakata i slično, bušenje, gaženje te drugo onečišćavanje drveća, grmlja i živica,
3. penjanje po drveću,
4. neovlašteno skidanje plodova s drveća i grmlja, kidanje i branje cvijeća, vađenje cvjetnih i travnatih busenova te kidanje grana s grmlja, kidanje i branje cvijeća, vađenje cvjetnih i travnatih busenova te kidanje grana s grmlja i drveća,
5. neovlašteno skupljanje i odnošenje suhog granja, kore i listnica,
6. branje lipovog cvijeta, mladica od jele i smreke te zakonom zaštićenog i ostalog bilja,
7. uništavanje travnjaka, iskopavanje i odnošenje zemlje, humusa i bilja, odrezanog šiblja, grana i njihovo paljenje,
8. bacanje papira i otpadaka, smeća, piljevine, pepela, drozge ( leša) odrezanog šiblja, grana i njihovo paljenje,
9. dovoženje i puštanje životinja,
10. oštećivanje ili izvaljivanje stabala i grmlja, oštećivanje stabla raznim materijalnima prilikom gradnje, iskrcaja i dopreme građevinskog materijala, drva, ugljena i drugog, zabijanje oplata i upiranje u deblo,
11. oštećivanje opreme ( na primjer: ograde, ogradnog stupića i žice, stolova, uređaja za rekreaciju, vodovoda, sanitarnih uređaja, javne rasvjete) te njihovo prljanje, zagađivanje i oštećivanje,
12. puštanje otpadnih voda, kiselina, motornih ulja i gnojnica i svako njeno zagađivanje,
13. vožnja biciklom, motorom, automobilom ili sličnim vozilima za teret ( osima ako se takva vozila kreću u svrhu održavanja javne zelene površine) te parkiranje vozila,
14. loženje vatre i potpaljivanje stabla,
15. rezanje, odnosno prekidanje korijena stabala,
16. poduzimanje zahvata koji mogu izazvati stvaranje popuzina ( klizišta) na području koje nije utvrđeno posebnim propisima kao erozivno područje,
17. pranje vozila na javnim zelenim površinama,
18. iskrcavanje i uskladištenje raznog materijala ( ogrijevnog drva, ugljena, otpadnog drva, željeza, lima i slično),
19. bacanje otpadaka i drugih predmeta u bazene i fontane,
20. hvatanje i uznemiravanje ptica i ostalih životinja,
21. nenamjensko korištenje i oštećivanje opreme,
22. ostavljanje dotrajalih, oštećenih i napuštenih vozila, priključnih vozila i radnih strojeva na javnoj zelenoj površini.

**Članak 58.**

Zabranjena je sječa, rezanje i uklanjanje rijetkog ili za ovu regiju karakterističnog, a hortikulturno vrijednog drveća, bez odobrenja stručnog povjerenstva sastavljenog od predstavnika iz oblasti hortikulture, urbanizma i zaštite spomenika.

Povjerenstvo iz prethodnog stavka imenuje Gradonačelnik.

**Članak 59.**

Osoba koje učini štetu na javnoj zelenoj površini svojim štetnim radnjama ili uporabom vozila i slično, obvezna je nadoknaditi počinjenu štetu.

Šteta se procjenjuje prema hortikulturnoj vrijednosti pojedinog objekta, na temelju cjenika pravne ili fizičke osobe ovlaštene za održavanje javnih zelenih površina.

**Članak 60.**

Osušeno ili bolesno stablo ili samo grana koje bi svojim rušenjem, odnosno padom moglo ugroziti sigurnost ljudi, prometa, objekata i slično, dužan je ukloniti vlasnik odnosno korisnik zelene površine.

Ukoliko vlasnik, odnosno korisnik ne postupi po odredbi iz prethodnog stavka, uklanjanje stabla ili grane izvršit će komunalno redarstvo o trošku vlasnika, odnosno korisnika.

Svaku štetu koja nastane rušenjem stabla ili grane iz stavka 1. ovog članka, dužan je nadoknaditi vlasnik, odnosno korisnik.

Na način iz stavka 1. ovog članka, postupit će se i u slučaju kada pojedino stablo ugrožava sigurnost objekta ( potkopavanje temelja, podizanje asfaltnog sloja na prometnici i slično).

**IV - UKLANJANJE SNIJEGA I LEDA**

**Članak 61.**

Snijeg i led uklanjaju se s javnih površina te krovova zgrada uz javno prometne površine.

Snijeg se s javnih površina treba početi uklanjati kad napada 5 cm, a ako pada neprekidno mora se uklanjati i više puta. Led se s javnih površina uklanja čim nastane.

Snijeg i led se s krovova zgrada uklanja kad postoji mogućnost da se odroni i ugrozi sigurnost prolaznika.

**Članak 62.**

Potrebna sredstva za uklanjanje snijega i leda s javno prometnih površina u skladu s operativnim planovima zimske službe, osiguravaju se godišnjim programom.

Pravna ili fizička osoba koja izvršava program iz stavka 1. ovog članka, dužna je svakodnevno obavještavati tijelo gradske uprave nadležno za komunalno gospodarstvo o stanju javno prometnih površina, te o mjerama poduzetim za izvršenje programa za vrijeme dok postoje uvjeti iz članka 90. stavka 2. i 3. ove Odluke.

**Članak 63.**

O uklanjanju snijega i leda s kolodvora, posebnih parkirališta, tržnica na malo i sličnih prostora brine se pravna osoba koja tim površinama upravlja ili se njima koristi.

O uklanjanju snijega i leda s pločnika uz zgrade brinu se vlasnici zgrada, odnosno vlasnici ili korisnici stanova i poslovnih prostorija u zgradi.

O uklanjanju snijega i leda s pločnika uz kioske i pokretne naprave, brinu se vlasnici, odnosno korisnici kioska i pokretnih naprava.

O uklanjanju snijega i leda s taksi stajališta brine se udruženje taksi prijevoznika.

**Članak 64.**

Javno prometne površine trebaju se, radi sprječavanja nastanka leda i radi sprječavanja klizanja, posipati odgovarajućim materijalom.

Pravna ili fizička osoba koja se brine, u skladu s ovom Odlukom, o uklanjanju snijega i leda, dužna je osigurati da se materijal kojim je posipana javno prometna površina, uključujući i gradski most, ukloni u roku od osam dana po otapanju snijega i leda.

**V - SANITARNO KOMUNALNE MJERE UREĐENJA NASELJA**

1. **Čišćenje septičkih jama**

**Članak 65.**

Čišćenje septičkih jama obavlja pravna ili fizička osoba kojoj navedene poslove povjeri Gradsko vijeće u skladu sa sanitarno-tehničkim uvjetima, a na zahtjev vlasnika jame.

**Članak 66.**

Vlasnici septičkih jama dužni su na vrijeme zatražiti od ovlaštenog isporučitelja komunalne usluge iz članka 95. ove Odluke, čišćenje tih jama kako ne bi došlo do prelijevanja, a time i onečišćavanja okoline.

Sanitarna inspekcija kada utvrdi da se septička jama prelijeva ili propušta fekalije, odlučit će rješenjem o prekidanju dovoda vode u zgradi čije se fekalije izlijevaju iz septičke jame, dok se ne sanira postojeće stanje. Troškove sanacije snosi vlasnik, odnosno korisnik septičke jame.

**Članak 67.**

Ovlašteni isporučitelj komunalne usluge iz članka 95. ove Odluke koji odvozi fekalije, dužan je iste izlijevati u sustav za odvodnju otpadnih voda na mjesta koja su za to određena i snosi od odgovornost za zagađenje okoline, uz naknadu počinjene štete ili uz plaćanje paušalne naknade štete, po rješenju komunalnog redara.

Mjesta na kojima se fekalije izlijevaju u sustav odvodnje otpadnih voda određuje Gradonačelnik Grada Zadra.

**2. Držanje stoke i preradi**

**Članak 68.**

Na području Grada Zadra, izuzev naselja: Babin Dub, Brgulje, Crno, Kožino, Petrčane, Silba, Olib, Molat, Zapuntel, Premuda, Ist, Rava, Veli Iž i Mali Iž, zabranjeno je držati stoku i perad.

**Članak 69.**

U smislu prethodnog članka, stokom se smatra: konj, mazga, magarac, mula, govedo, svinja, ovca, koza, kunić i dr.

Peradi se smatra: kokoš, patka, guska, puran, prepelica i druga perad.

Držanje pasa, te postupanje sa psima i mačkama lutalicama, propisano je posebnom odlukom.

**Članak 70.**

Hvatanje životinja, odnosno sakupljanje i odlaganje životinjskih lešina na posebno određeno stočno groblje obavlja pravna ili fizička osoba kojoj navedene poslove povjeri Gradonačelnik posebnom Odlukom.

**3. Dezinsekcija i deratizacija**

**Članak 72.**

U svrhu zaštite zdravlja građana i stvaranja uvjeta za svakodnevan normalan život, provodi se obvezatna preventivna dezinfekcija, deratizacija i dezinsekcija, i to kao opća i posebna mjera sprječavanja zaraznih bolesti pučanstava, sukladno Zakonu i godišnjem programu mjera obvezatne preventivne dezinfekcije, deratizacije i dezinsekcije.

**Članak 73.**

Održavanje i čišćenje dimnjaka kao komunalna djelatnost, uređena je posebnom Odlukom.

**VI - UKLANJANJE PROTUPRAVNO POSTAVLJENIH PREDMETA**

**Članak 74.**

Svi protupravno postavljeni predmeti na javnim površinama (kiosci, pokretne naprave, štandovi, stolovi i stolice, prikolice, čamci, reklame, obavijesti, putokazi, stupići, posude za cvijeće, građevinski materijal i strojevi, skele, građevinska, ručna i druga kolica, ogrijev i slično), moraju se ukloniti.

Nije dozvoljeno postavljanje bilo kakvih predmeta, objekata, uređaja i naprava (kiosci, štandovi, stolovi i stolice, pokretne ugostiteljske radnje, hladnjaci za sladoled, ostale pokretne naprave, čamci, reklame, putokazi, planovi, javni satovi, obavijesti, stupići, posude za cvijeće, građevinski materijal i strojevi, skele, građevinska i druga kolica, ogrijev i slično), na javnim površinama bez odobrenja, odnosno suprotno odobrenju nadležnog tijela gradske uprave.

Rješenje o uklanjanju predmeta iz stavka 1. ovog članka, s rokom izvršenja, donosi komunalno redarstvo.

Ukoliko vlasnik ili korisnik protupravno postavljenog predmeta sam ne ukloni predmet, ukloniti će ga komunalno redarstvo o trošku vlasnika.

Uklonjene predmete vlasnici su dužni preuzeti u roku od 30 dana, uz prethodno podmirenje nastalih troškova premještanja i skladištenja (čuvanja), te plaćanje novčane kazne.

U protivnom se predmeti prodaju na javnom nadmetanju ili neposrednom pogodbom radi podmire troškova.

**Članak 75.**

Vozila parkirana i ostavljena na javnim zelenim površinama**,** uklonit će se i premjestiti na za to određeno mjesto preko ovlaštene fizičke ili pravne osobe, a na trošak vlasnika vozila, po nalogu komunalnog redara.

Napuštenim vozilom smatra se svako vozilo koje nema registarsku tablicu, a ostavljeno je na javnoj zelenoj površini. Napuštena vozila premještaju se na za to određeno mjesto po nalogu komunalnog redara.

Prije izdavanja naloga za premještanje vozila, položaj predmetnog vozila utvrđuje se fotografijom.

Po utvrđenom prekršaju iz stavka 2. ovog članka komunalni redar izdaje nalog za premještanje ili blokiranje vozila.

Poslove blokiranja, deblokiranja i premještanja vozila obavlja Trgovačko društvo „Obala i lučice“ d.o.o. Zadar.

Nalog sadrži: datum i vrijeme izdavanja, registarski broj i tip vozila, mjesto, razlog zbog kojeg se vozilo blokira ili premješta, fotografiju, te potpis komunalnog redara.

Komunalni redar nazočan je kod premještanja ili blokiranja vozila.

Kod blokiranja vozila, ovlaštena osoba TD „Obala i lučice“ d.o.o. Zadar dužna je na prednje staklo staviti naljepnicu da je vozilo blokirano, s uputom što vozač mora učiniti.

Tekst naljepnice je na hrvatskom, engleskom, njemačkom i talijanskom jeziku.

Ukoliko vlasnik blokiranog vozila ne preuzme vozilo u roku od 24 sata, vozilo će se premjestiti na za to određeno mjesto.

Vozač premještenog ili blokiranog vozila dužan je prije deblokiranja vozila, odnosno izdavanja premještenog vozila, za obavljene poslove blokiranja i deblokiranja, odnosno čuvanja i premještanja vozila, platiti naknadu TD „Obala i lučice“ d.o.o. Zadar.

TD „Obale i lučice“ d.o.o. Zadar dužno je premješteno vozilo čuvati na mjestu određenom za čuvanje vozila.

Prigovor na nalog komunalnog redara za blokiranje, odnosno premještanje vozila, upućuje se Upravnom odjelu za zaštitu okoliša i komunalne djelatnosti, Odsjeku komunalnog redarstva, u roku od osam dana od dana preuzimanja vozila.

Nakon isteka roka od 60 dana od dana premještanja napuštenog vozila, vozilo se po nalogu komunalnog redara daje na reciklažu.

**VII - MJERE ZA PROVOĐENJE KOMUNALNOG REDA**

**Članak 76.**

Nadzor nad provođenjem komunalnog reda propisanog ovom Odlukom obavlja Odsjek komunalnog redarstva.

Komunalni radari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

Komunalni redari u obavljanju službene dužnosti moraju nositi službenu odoru i imati službene iskaznice.

Izgled službene odore te izgled i sadržaj službene iskaznice komunalnog redara propisuje Gradsko vijeće odlukom.

**Članak 77.**

U obavljanju nadzora nad provođenjem komunalnog reda, komunalni redari surađuju s mjesnim odborima u smislu učinkovitosti.

**Članak 78.**

U provedbi nadzora nad provedbom ove Odluke komunalni redar ovlašten je:

* zatražiti i pregledati isprave ( osobna iskaznica, putovnica, izvod iz sudskog registra i slično) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
* zatražiti pisanim putom od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisan način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* izdati obvezni prekršajni nalog i izreći kaznu
* izricati i na mjestu počinjenja prekršaja naplaćivati mandatne kazne osobama koje zateknu u prekršaju.

Komunalni redar ovlašten je donositi pismena i usmena rješenja za provedbu gore navedenih radnji.

**Članak 79.**

Komunalni redar u obavljanju poslova iz svoje nadležnosti dužan je pridržavati se zakona ove Odluke i drugih propisa.

Komunalni redar obavlja poslove nadzora samostalno u ime Grada Zadra, postupa i donosi akte u okviru dužnosti i ovlaštenja određenih ovom Odlukom i drugim propisima.

Poduzimanje mjera za provođenje komunalnog reda smatra se hitnim i od javnog interesa za Grad Zadar.

**Članak 80.**

Ukoliko počinitelj ne postupi po rješenju komunalnog redara, istu činidbu (uklanjanje, čišćenje, popravljanje, zamjena i drugo), po dopunskom nalogu, obavit će tijelo gradske uprave nadležno za komunalno gospodarstvo o trošku počinitelja.

U slučaju kada je počinitelj nepoznat ili nepoznatog prebivališta, odnosno boravišta, sredstva za izvršenje osigurava Grad Zadar.

**Članak 81.**

Ukoliko komunalni redar u svome radu naiđe na otpor ili ocijeni da može biti otpora, zatražit će se asistencija i intervencija policije.

**Članak 82.**

Protiv obveznog prekršajnog naloga komunalnog redara kojim se izriče novčana kazna, može se uložiti prigovor nadležnom općinskom sudu u roku od osam dana od primitka.

Protiv rješenja komunalnog redara kojim se naređuje radnja u svrhu održavanja komunalnog reda, može se izjaviti žalba upravom tijelu županije nadležnom za poslove komunalnog gospodarstva u roku od osam dana od dana primitka rješenja.

Žalba izjavljena protiv rješenja komunalnog redara ne odgađa izvršenje rješenja**.**

**Članak 83.**

Komunalno redarstvo podnosi Gradonačelniku Grada Zadra izvješće o svom radu dva puta godišnje.

**VIII - NAKNADA ŠTETE**

**Članak 84.**

Svu štetu učinjenu na javnoj površini počinitelj je dužan nadoknaditi.

Ukoliko počinitelj štete ne plati naknadu za učinjenu štetu, provest će se odgovarajući sudski postupak.

**Članak 85.**

Naknada štete može biti stvarna i paušalna.

**Članak 86.**

Paušalna naknada štete u visini od 200,00 kuna do 1.000,00 kuna, naplaćuje se u slučaju neznatne ili manje štete, ili ako se šteta ne bi mogla sa sigurnošću utvrditi, ili ako postupak utvrđenja štete vremenski duže traje, a vrijednost štete ne premašuje 1.000,00 kuna, a prema posebnom cjeniku ovlaštene fizičke i/ili pravne osobe kojoj Grad povjeri obavljanje odgovarajuće komunalne djelatnosti.

**Članak 87.**

Stvarna šteta naplaćuje se uvijek ako nastala šteta premašuje iznos od 1.000,00 kuna i ako je za uklanjanje nastale štete bilo potrebito angažirati treću osobu.

**Članak 88.**

U postupku uklanjanja protupravno postavljenih predmeta na javnoj površini naplatiti će se iznos od:

* paušalno 500, 00 kuna za premještanje, a ako je trošak veći od 500,00 kuna naplatiti će se stvarni iznos,
* paušalno 200,00 kuna po m2 zauzete skladišne površine, a ako je trošak veći od 200,00 kuna naplatit će se stvarni iznos.

**IX- KAZNENE ODREDBE**

**Članak 89.**

Novčanom kaznom kaznit će se za prekršaj pravna osoba u iznosu od 10.000,00 kuna, fizička osoba obrtnik i osoba koja obavlja drugu samostalnu djelatnost u iznosu od 5.000,00 kuna, te fizička osoba u iznosu od 1.000,00 kuna, ako:

1. prlja ili nagrđuje zgradu, te postupi suprotno odredbi čl. 5.st. 3. 6. i 7.,
2. postupi suprotno odredbi članka 11. stavak 2.,
3. postupi suprotno odredbi članka 14.,
4. neovlašteno koriti hidrant, te ga uništava ili oštećuje ( čl.19. st.2.),
5. ne održava povjerene javne zahode u urednom i ispravnom stanju (čl.20.),
6. ne postoji odobrenje i suglasnost iz članka 21.,
7. postupi suprotno odredbi članka 22.,
8. ne donese tržni red, (čl.26.st.3.),
9. se ne pridržava odredbi članka 27.,
10. postupi protivno odredbama članka 28.,
11. se ne pridržava odredbi članka 29.,
12. ne postupi po odredbi članka 30. stavka 2.,
13. drva, ugljen i slično ne ukloni s javne površine do noći, te ne počisti odmah upotrebljenu površinu od piljevine i drugih otpadaka, te ako piljenje drva vrši izvan propisnog vremena, (čl.31. st.3.),
14. javnu površinu koristi za cijepanje drva, ugljena, te za druge slične radove (čl.31. st.4.),
15. postupi suprotno odredbama članka 33.,
16. se kod izvođenja građevinskih radova ne pridržava odredbi članka 34.,
17. na bilo koji način ošteti javno prometnu površinu, objekt ili uređaj koji je njegov sastavni dio, odnosno ako izvodi radove bez odobrenja nadležnog tijela gradske uprave, (čl. 35. st.1.),
18. se ne pridržava odredbi članka 41.,
19. baca letke bez odobrenja, (čl.42)
20. radnje iz članka 52. stavka 2. ne obavi, odnosno obavi neovlaštena osoba,
21. ne održava stabla, ukrasne živice i drugo zelenilo uz prometnice u skladu s člankom 53.,
22. postupi bez odobrenja iz članka 55.,
23. postupi suprotno odredbi članka 56.,
24. postupi suprotno odredbi članka 58.,
25. postupi suprotno odredbi članka 60. stavka 1.,
26. ne postupa prema odredbi članka 68.,
27. postavi na javnu površinu kiosk, pokretne naprave, štandove, stolove i stolice, građevinski materijal, strojeve i skele bez odobrenja, odnosno suprotno odobrenju, (čl.74.st.2.).

Novčanom kaznom od 2.000, 00 kuna kaznit će se odgovorna osoba u pravnoj osobi koja počini prekršaj iz stavka 1. ovog članka.

**Članak 90.**

Novčanom kaznom kaznit će se za prekršaj pravna osoba u iznosu od 5.000,00 kuna, fizička osoba obrtnik i osoba koja obavlja drugu samostalnu djelatnost u iznosu od 3.000,00 kuna te fizička osoba u iznosu od 500,00 kuna ako:

1. ne postupi po odredbi članka 4.,
2. vješa, izlaže ili postavlja predmet iz članka 5. stavak 2. i 4.,
3. se ne pridržava odredbi članka 6.,
4. ne postupi prema odredbi članka 7.,
5. ne održava javnu rasvjetu u skladu s odredbama članka 12.,
6. ako ne postupi po odredbi članka 13.,
7. ne održava u urednom i ispravnom stanju povjerene rekreacijske površine, sportska i dječja igrališta, te druge sportske objekte,( čl.15.),
8. ne postavi javne telefonske govornice i poštanske sanduke, odnosno ako ih ne održava u ispravnom stanju i kvarove ne otklanja u roku od najkasnije 3 dana, (čl.21.st.2.),
9. ne postupi po odredbama članka 23.,
10. ne postupi po odredbama članka 24.,
11. ne održava čistim i urednim otvorenu tržnicu, (čl.26.st.2.),
12. ne istakne tržni red na vidno mjesto na tržnici, (čl.26.st.5.),
13. ne postupi po članku 26.st.6.,
14. prilikom iskrcaja ogrijeva, te piljenja i cijepanja drva ošteti javnu površinu, odnosno ako ometa promet, te ako iskrcana drva ne složi okomito na rub kolnika,( čl.31. st.1.)
15. postupi suprotno odredbi članka 32.,
16. ne postupi po odredbama članka 36. i 37.,
17. javnu površinu uz svoj poslovni prostor, onečišćenu uslijed svoje djelatnosti ne održava u čistom i urednom stanju, (čl.38.st.1.),
18. redovito ne održava i ne čisti sustav odvodnje prema godišnjem planu i opsegu radova, (čl.43.),
19. se ne pridržava odredbi članka 45.,
20. pri obavljanju građevinskih radova ne poduzima mjere propisane odredbama članka 46. stavka 1.,
21. zelenu površinu ne koristi za svrhu za koju je namijenjena, (čl.50.),
22. postupi suprotno odredbi članka 52. stavka 1.,
23. postupi suprotno odredbi članka 57.,
24. namjerno ili iz nepažnje učini štetu na javno zelenoj površini ( čl.59.st.1.),
25. se ne brine o uklanjanju snijega i leda u skladu s odredbom članka 61.,
26. ne postupi prema odredbi članka 62. stavka 2.,
27. postupi suprotno odredbi članka 63.,
28. postupi suprotno odredbi članka 64.st.1.,
29. ne postupi prema odredbi članka 64.st.2..,
30. postavi na javnu površinu prikolice, čamce, reklame, planove, javne satove, ogrijev i sl., bez odobrenja, odnosno suprotno odobrenju (čl. 74.st.2.),
31. parkira ili ostavi na javnoj zelenoj površini vozilo ili ostavi na javnoj površini napušteno vozilo, (čl.75.st.1 i st.2..)

Novčanom kaznom od 1.000,00 kuna kaznit će se odgovorna osoba u pravnoj osobi koja učini prekršaj iz stavka 3. ovog članka.

**Članak 91.**

Novčanom kaznom kaznit će se za prekršaj pravna osoba u iznosu od 3.000,00 kuna, te fizička osoba koja obavlja drugu samostalnu djelatnost u iznosu od 1.000,00 kuna te fizička osoba u iznosu od 300,00 kuna ako:

1. ne održava u urednom stanju vanjske dijelove zgrade, čl.5.st.1,
2. postavi ili zalijeva posudu sa cvijećem suprotno odredbi članka 5. stavka 5.,
3. postupi suprotno odredbama članka 10.,
4. postupi suprotno odredbama članka 11. stavak 1.
5. postupi suprotno odredbama članka 15. stavak 2.,
6. ne održava plan Grada Zadra, (čl.17.),
7. ne održava javne satove, (čl.18.),
8. se ne pridržava odredbi članka 19. stavak 1.
9. postupi suprotno odredbi članka 25.stavak 1.,
10. ne osigura čišćenje korištenih javnih površina i površina pristupa sportskom i rekreacijskom objektu, zabavnom parku i igralištu, na način da te javne površine budu očišćene i dovedene u prijašnje stanje u roku od četiri sata nakon korištenja površina. (čl.38. st. 2.)
11. postavi košaricu za otpatke suprotno odredbama članka 39. i 40.,
12. postupi suprotno odredbi članka 44.,
13. se ne pridržava odredbi članka 47.,
14. ne osigura zaštitu, održavanje i obnovu javno zelene površine, u skladu sa odredbom članka 48.,
15. postupi suprotno odredbi članka 51.,
16. postupi suprotno odredbi članka 54.,
17. ne postupi prema odredbi članka 66. st.1.,
18. postavi na javnu površinu obavijest, putokaz, stupić, posudu za cvijeće, građevinska ručna i druga kolica bez odobrenja, odnosno suprotno odobrenju (čl.74.st 2.).

Novčanom kaznom od 500,00 kuna kaznit će se odgovorna osoba u pravnoj osobi koja učini prekršaj iz stavka 5. ovog članka.

**Članak 92.**

Komunalni redar ovlašten je naplatiti novčanu kaznu za prekršaje iz članaka 89., 90. i 91. ove Odluke, na mjestu izvršenja prekršaja kada je počinitelj prekršaja zatečen u njegovu izvršenju. O naplaćenoj novčanoj kazni izdaje se potvrda.

Ako počinitelj prekršaja ne pristane platiti novčanu kaznu na mjestu počinjenja prekršaja, izdati će mu se obavezni prekršajni nalog, s uputom da novčanu kaznu mora platiti u roku od 8 dana od dana uručenja istog.

**Članak 93.**

Na osnovu prijave policije, službene osobe inspekcijskog tijela ili upravnog tijela Grada Zadra, utemeljene na neposrednom zapažanju, a kojem je dovoljno utvrđeno da je okrivljenik učinio prekršaj iz članaka 89., 90., i 91. ove Odluke, Odsjek za komunalno redarstvo Grada Zadra će, bez pozivanja okrivljenika, izdati prekršajni nalog.

**X- PRIJELAZNE I ZAVRŠNE ODREDBE**

**Članak 94.**

Postupci donošenja upravnih akata započeti po odredbama Odluke o komunalnom redu ( „Glasnik Grada Zadra“ br. 3/08, 13/09) do stupanja na snagu ove Odluke dovršiti će se prema odredbama Odluke komunalnom redu ( „Glasnik Grada Zadra“ br. 3/08, 13/09).

**Članak 95.**

Danom stupanja na snagu ove Odluke, prestaje važiti Odluka o komunalnom redu („Glasnik Grada Zadra, broj 3/08, 13/09).

Danom stupanja na snagu ove Odluke, prestaje važiti Odluka o načinu uklanjanja dotrajalih, oštećenih i napuštenih vozila („ Glasnik Grada Zadra, broj 2/05).

**Članak 96.**

Ova Odluka stupa na snagu osmog dana od dana objave u „Glasniku Grada Zadra“.

KLASA:

URBROJ: 2198/01-1-19-

Zadar,

**GRADSKO VIJEĆE GRADA ZADRA**

**PREDSJEDNIK**

**Zvonimir Vrančić, dr. med.**